Kraaifontein-lyke: “Eerste saak in sy soort”Argieffoto Die Wes-Kaapse polisie beskryf die voorval waar ses mans naby Kraaifontein moontlik met klippe doodgegooi is, as ŉ saak wat die eerste in sy soort is. Die polisie het Donderdag ŉ beroep op die publiek gedoen om met enige inligting na vore te kom om hulle in hul ondersoek by te staan. Kapt. Frederick van Wyk, provinsiale polisiewoordvoerder, het aan SAfm gesê die polisie kon nog nie enige van die liggame identifiseer nie. “Ons is steeds besig met die ondersoek. Daar is nog nie nuwe verwikkelinge nie. Ons versoek die gemeenskap om betrokke te raak sodat die skuldiges vasgetrek kan word,” het Van Wyk gesê. Hy het gesê die polisie het alle leidrade wat sover ingesamel is, opgevolg, maar nog nie ŉ deurbraak gemaak nie. “Hierdie is die eerste saak in sy soort,” het hy bygevoeg. ŉ Verbyganger het Woensdagmiddag op die liggame afgekom in ŉ veld in Joostenbergvlakte. Die oorledenes is tussen 18 en 30 jaar oud. Hulle het op hul mae gelê, en hul hande was agter hul rûe vasgevind. Die polisie vermoed dat hulle gestenig is, aangesien daar baie klippe op die toneel was. Die polisie ondersoek ses sake van moord. Enigiemand met inligting kan ao. Van der Heever te kontak op 082 718 5461 of 021 980 5558.